พระยาจักรปาณีศรีศีลวิสุทธิ์ (อู๋ ไกรฤกษ์)

มหาเสวกตรี พระยาจักรปาณีศรีศีลวิสุทธิ์ (อู๋ ไกรฤกษ์) (16 มีนาคม พ.ศ. 2424 – 24 สิงหาคม พ.ศ. 2468) เป็นขุนนางชาวไทย อดีตองคมนตรีในรัชสมัยพระบาทสมเด็จพระมงกุฎเกล้าเจ้าอยู่หัว และอดีตอธิบดีกรมที่ดิน

 ประวัติ 
พระยาจักรปาณีศรีศีลวิสุทธิ์ มีนามเดิมว่า อู๋ ไกรฤกษ์ เกิดเมื่อวันพฤหัสบดีที่ 16 มีนาคม พ.ศ. 2424 (นับอย่างปัจจุบันตรงกับปี 2425) เป็นบุตรชายคนที่ 4 ของพระยาเพ็ชรรัตน์ (โมรา) กับนางตาล และเป็นน้องชายแท้ ๆ ของเจ้าพระยามหิธร (ลออ ไกรฤกษ์) อดีตเสนาบดีและรัฐมนตรีว่าการกระทรวงยุติธรรม, อดีตราชเลขาธิการ อดีตประธานศาลฎีกา และอดีตองคมนตรีในรัชสมัยพระบาทสมเด็จพระปกเกล้าเจ้าอยู่หัว

พระยาจักรปราณีจบการศึกษาจากโรงเรียนวัดจักรวรรดิราชาวาสเมื่อปี 2435 ต่อมาได้บรรพชาเป็นสามเณรแล้วสอบไล่ได้ที่มหามกุฏราชวิทยาลัยในปี 2437 ต่อมาในปี 2440 เข้าเรียนที่โรงเรียนกฎหมายสอบได้เป็นเนติบัณฑิตชั้นที่ 2

พระยาจักรปาณีศรีศีลวิสุทธิ์ถึงแก่กรรมเนื่องจากอัมพาตเมื่อวันที่ 24 สิงหาคม พ.ศ. 2468 สิริอายุได้ 44 ปี 

 ตำแหน่ง ยศ และบรรดาศักดิ์ 
หลังจากสอบได้เป็นเนติบัณฑิตชั้นที่ 2 นายอู๋ได้เข้ารับราชการในตำแหน่งเลขานุการของเสนาบดีกระทรวงยุติธรรมในขณะนั้นคือ พระเจ้าลูกยาเธอ กรมหมื่นราชบุรีดิเรกฤทธิ์ เมื่อปี 2441 ในปี 2445 ได้เป็นยกกระบัตรศาลฎีกา ต่อมาในวันที่ 21 ธันวาคม พ.ศ. 2446 ได้เข้ารับพระราชทานสัญญาบัตรบรรดาศักดิ์เป็น หลวงประไพพิทยาคุณ ถือศักดินา 600 ปีถัดมาคือในปี 2447 ได้เป็นผู้พิพากษาศาลอาญา จากนั้นในปี 2449 ได้ย้ายไปเป็นผู้พิพากษาศาลประจำมณฑลชุมพร (ซึ่งในเวลาต่อมาเปลี่ยนชื่อเป็นมณฑลสุราษฎร์ มีที่ตั้งอยู่ที่เมืองไชยา)

ในปี 2450 ได้ย้ายกลับเข้ามารับราชการในกรุงเทพฯ เป็นผู้พิพากษาในศาลแพ่ง ต่อมาในปี 2451 ได้เป็นผู้ช่วยข้าหลวงยุติธรรมศาลข้าหลวงพิเศษจัดการที่ดิน จากนั้นในปี 2453 ได้กลับมารับราชการเป็นผู้พิพากษาในศาลแพ่ง ในวันที่ 7 สิงหาคม พ.ศ. 2454 ได้รับพระราชทานยศเป็น อำมาตย์เอก ในปีเดียวกัน ได้ย้ายมารับราชการเป็นผู้พิพากษาศาลอุทธรณ์ข้าหลวงพิเศษ

จากนั้นในปี 2455 ได้ย้ายไปรับราชการเป็นอธิบดีผู้พิพากษามณฑลอุดร ในวันที่ 18 ธันวาคม พ.ศ. 2456 ได้เลื่อนบรรดาศักดิ์เป็น พระพรหมศาสตร์ราชสภาบดี ถือศักดินา 800 ต่อมาในวันที่ 1 พฤษภาคม 2458 ได้ย้ายไปรับราชการเป็นอธิบดีผู้พิพากษาศาลมณฑลจันทบุรีแทนพระอภิบาลประเพณีที่ย้ายไปเป็นผู้พิพากษาศาลข้าหลวงอุทธรณ์พิเศษ ได้เข้าเฝ้ารับพระราชทานสัญญาบัตรบรรดาศักดิ์ที่พระที่นั่งจักรีมหาปราสาทเมื่อวันที่ 11 ตุลาคม พ.ศ. 2458 จากนั้นในปี 2460 ได้โอนย้ายไปรับราชการในกระทรวงเกษตราธิการและได้รับโปรดเกล้าฯ แต่งตั้งให้ดำรงตำแหน่งข้าหลวงพิเศษจัดการออกตราจองเมื่อวันที่ 7 กุมภาพันธ์ พ.ศ. 2460 ต่อมาในวันที่ 22 ธันวาคม พ.ศ. 2461 ได้เลื่อนบรรดาศักดิ์เป็น พระยาสุรเกษตร์โศภน ถือศักดินา 1000

จากนั้นในวันที่ 13 ธันวาคม พ.ศ. 2464 ได้เลื่อนยศเป็น มหาอำมาตย์ตรี ในวันที่ 22 ธันวาคม พ.ศ. 2465 ได้รับโปรดเกล้าฯ แต่งตั้งให้ดำรงตำแหน่งอธิบดีกรมทะเบียนที่ดิน (กรมที่ดินในปัจจุบัน) ต่อมาในวันที่ 4 เมษายน พ.ศ. 2467 ได้รับโปรดเกล้าฯ ให้เป็นองคมนตรี กระทั่งวันที่ 1 มิถุนายน พ.ศ. 2467 ได้รับโปรดเกล้าฯ ให้พ้นจากตำแหน่งอธิบดีกรมทะเบียนที่ดินและดำรงตำแหน่งสมุหพระนิติศาสตร์ ซึ่งมีหน้าที่เป็นราชเลขานุการแผนกฎีกากรรมการศาลฎีกาและอธิบดีศาลรับสั่ง กระทรวงวัง นับเป็นตำแหน่งสุดท้ายในชีวิตราชการ จากนั้นในวันที่ 10 มิถุนายน พ.ศ. 2467 ได้เข้าเฝ้ารับพระราชทานสัญญาบัตรบรรดาศักดิ์เป็น พระยาจักรปาณีศรีศีลวิสุทธิ์ ถือศักดินา 3000

 ยศเสือป่า 
 17 มิถุนายน พ.ศ. 2454 – นายหมู่ตรี
 19 สิงหาคม พ.ศ. 2454 – นายหมู่โท
 3 มีนาคม พ.ศ. 2454 – นายหมู่เอก
 18 มกราคม พ.ศ. 2458 – นายหมวดเอก
 2 มีนาคม พ.ศ. 2467 – นายนาวาเอกประจำกรมพระธรรมนูญเสือป่า พร้อมกับเปลี่ยนยศเป็นมหาเสวกตรี

 เครื่องราชอิสริยาภรณ์ 
มหาเสวกตรี  ได้รับพระราชทานเครื่องราชอิสริยาภรณ์และเหรียญดังต่อไปนี้




 อ้างอิง 

หมวดหมู่:บุคคลที่เกิดในปี พ.ศ. 2424
หมวดหมู่:บุคคลที่เสียชีวิตในปี พ.ศ. 2468
หมวดหมู่:ขุนนางไทย
จ
หมวดหมู่:องคมนตรีในรัชกาลที่ 6
หมวดหมู่:อธิบดีกรมที่ดิน
หมวดหมู่:เสียชีวิตจากอัมพาต
หมวดหมู่:ผู้ได้รับเครื่องราชอิสริยาภรณ์ ท.ม.
หมวดหมู่:ขุนนางในสมัยกรุงรัตนโกสินทร์
หมวดหมู่:บรรดาศักดิ์ชั้นพระยา
หมวดหมู่:ผู้ได้รับเครื่องราชอิสริยาภรณ์ ต.ม.